Daniel P. Reid, The Essence of Chi-Gung. A Handbook of Basic Forms for Daily Practice

Copyright © 2012 Daniel Reid

All rights reserved

© 2015 by Editura POLIROM, pentru ediţia în limba română

www.polirom.ro

Editura POLIROM

Iaşi, B-dul Carol I nr. 4; P.O. BOX 266, 700506

Bucureşti, Splaiul Unirii nr. 6, bl. B3A, sc. 1, et. 1;

sector 4, 040031, O.P. 53

ISBN ePub: 978-973-46-5848-0

ISBN PDF: 978-973-46-5849-7

ISBN print: 978-973-46-5772-8

Coperta: Radu Răileanu

Foto copertă: © canadastock/Shutterstock.com (sus), © iStockphoto.com/35007 (jos)

Această carte în format digital (e-book) este protejată prin copyright şi este destinată exclusiv utilizării ei în scop privat pe dispozitivul de citire pe care a fost descărcată. Orice altă utilizare, incluzând împrumutul sau schimbul, reproducerea integrală sau parţială, multiplicarea, închirierea, punerea la dispoziţia publică, inclusiv prin internet sau prin reţele de calculatoare, stocarea permanentă sau temporară pe dispozitive sau sisteme cu posibilitatea recuperării informaţiei, altele decât cele pe care a fost descărcată, revânzarea sau comercializarea sub orice formă, precum şi alte fapte similare săvârşite fără permisiunea scrisă a deţinătorului copyrightului reprezintă o încălcare a legislaţiei cu privire la protecţia proprietăţii intelectuale şi se pedepsesc penal şi/sau civil în conformitate cu legile în vigoare.

Lectura eco - un supererou al lumii moderne!

Versiune digitală realizată în colaborare cu Libris.ro

DANIEL REID este autorul mai multor cărţi despre medicina tradiţională chineză. A studiat timp de mai bine de 20 de ani bioterapia, acupunctura, masajul, qi gong-ul, meditaţia şi artele marţiale sub îndrumarea maeştrilor chinezi din Taiwan.

Dedic această carte maestrului Hung Yi-Hsiang şi lui Huang Hsi-Yi, Howard Brewer, Eric Luo şi maestrului Wu Zhong-Xian; fiecare dintre ei – în felul lui propriu şi în momente diferite – m-a ajutat să evoluez în practica qi gong-ului de-a lungul întregii vieţi; fără aceasta aş fi fost pierdut de mult.

Cuvînt înainte

Marele Tao este simplu

De-a lungul celor peste 20 de ani de cînd predau qi gong, mi s-a întîmplat adesea ca oamenii să mă întrebe ce exerciţiu qi gong li s-ar potrivi cel mai bine. Sfatul meu a fost întotdeauna că orice exerciţiu qi gong în stil tradiţional (cu alte cuvinte, unul care are rădăcini culturale profunde şi cu o istorie bogată, întinsă pe o perioadă de cel puţin cîteva secole) practicat în mod consecvent şi cu pasiune le va aduce mari beneficii. Autenticitatea este unul dintre standardele cele mai importante pe care trebuie să le aibă în vedere practicanţii atunci cînd îşi aleg un exerciţiu qi gong.

În general, un tip sau un exerciţiu autentic qi gong are drept calităţi simplitatea şi profunzimea. Prin simplitate înţeleg faptul că mişcările qi gong sînt uşor de efectuat. În privinţa profunzimii, chiar şi mişcările simple ale unui exerciţiu autentic qi gong pot da mereu rezultate pozitive (pe plan fizic, emoţional şi spiritual), dacă sînt exersate zilnic. Chiar dacă efectuaţi toată viaţa aceleaşi şi aceleaşi mişcări simple puteţi face descoperiri noi, care vă vor ajuta să înţelegeţi mai profund qi gong-ul, pe dumneavoastră înşivă şi Marele Tao.

În Ghid de Qi Gong, Daniel Reid prezintă cîteva exerciţii autentice, tradiţionale qi gong. Aceste exerciţii elegante au o istorie îndelungată şi o profundă semnificaţie filozofică; puteţi foarte bine să alegeţi doar unul dintre ele şi să îl practicaţi zilnic şi veţi constata o transformare la nivelul multor sfere ale vieţii dumneavoastră. Ca şi în cazul unui ceai de foarte bună calitate, veţi ajunge să vă bucuraţi de ritualul zilnic după ce învăţaţi să-l savuraţi cum se cuvine. Sper că veţi savura aceste exerciţii qi gong la fel cum aţi savura o ceaşcă de ceai extrem de bun.

Vă doresc un qi armonios,
Zhong-Xian Wu
Echinocţiul de primăvară, 2011

Casa de pe Pajiştea cu Orhidee,
la poalele munţilor Blue Ridge

Prefaţă

Prietenii şi cititorii mă întreabă adesea care este lucrul cel mai important pe care îl fac pentru a mă bucura de sănătate şi de longevitate. Mi-au citit cărţile şi ştiu că pun în practică în viaţa de zi cu zi toate recomandările pe care le fac în scris, însă vor totuşi să afle care este elementul ce constituie fundamentul pentru toate celelalte în existenţa mea cotidiană.

Toţi cei care îmi adresează această întrebare primesc acelaşi răspuns, imediat şi fără echivoc: „Practic zilnic qi gong!”.

Scopul acestei cărţi este de a pune la dispoziţia cititorilor un ghid pentru practica zilnică a exerciţiilor elementare de qi gong prezentate în cartea mea anterioară qi gong. Manual de iniţiere. Toate exerciţiile prezentate aici derivă din acelaşi sistem şi din aceeaşi tradiţie qi gong pe care le-am învăţat de la maeştri şi prieteni chinezi în timpul şederii mele de 16 ani în Taiwan. Practicarea zilnică a acestor exerciţii simple, dar atent elaborate ajută la menţinerea sănătăţii, la prelungirea vieţii şi la crearea unei baze solide pentru iniţiative mai avansate decît orice alt lucru pe care l-am făcut vreodată.

Cititorii cărţii mele anterioare şi novicii care vor să adopte acest sistem de qi gong pentru a-l practica zilnic pot folosi cartea ca pe un curs introductiv prin care vor învăţa exerciţiile fundamentale şi stilul general al acestui sistem chinez străvechi de cultivare a sinelui. Principalul meu profesor din Taiwan, maestrul Hung Yi-Hsiang, a deprins acest sistem de la profesorii săi, dintre care unii erau ucenicii unor mari maeştri din nordul Chinei, veniţi în Taiwan în vremea exodului naţionalist dinspre continent, cu 60 de ani în urmă. De asemenea, aceste exerciţii pot fi folosite şi ca practică fundamentală de adepţii altor stiluri de qi gong şi de arte marţiale, iar modalităţile de întindere şi de relaxare pot fi adaptate pentru a încălzi corpul, pentru a flexibiliza încheieturile şi pentru a stimula circulaţia sîngelui şi a energiei înainte de a practica jogging, surfing, alpinism, tenis, sporturi de echipă şi alte activităţi sportive.

Din momentul în care am început să practic qi gong, cînd trăiam în Taiwan, în 1976, nu a trecut o zi în care să nu fi efectuat mişcările respective, iar aceasta este adevărata cheie a succesului în qi gong – practicarea sa cotidiană, chiar şi pentru scurt timp. Din fericire, practicarea regulată a exerciţiilor de qi gong induce o stare de bine atît de intensă, iar beneficiile pentru sănătate se manifestă atît de rapid, încît efectuarea lor devine imediat o plăcere zilnică.

Daniel Reid
Byron Bay, Australia
23 aprilie 2011, anul Iepurelui Galben

1

Exerciţii dinamice

Qi gong, care înseamnă controlul energiei şi tehnici de respiraţie, este cea mai rapidă şi cea mai eficientă modalitate de a aduce Cele Trei Comori (san bao), corpul, mintea şi inima, într-o stare stabilă de echilibru energetic şi de armonie funcţională. Aceasta implică sincronizarea precisă a mişcărilor ritmice ale corpului cu inspiraţia şi expiraţia, sub îndrumarea calmă a minţii alerte, pe deplin prezentă în momentul respectiv. Qi gong, mai ales cînd este practicat zi de zi, apără corpul de o mare varietate de suferinţe cronice şi de boli degenerative, deviază şi modifică formele tot mai invazive ale radiaţiilor periculoase şi ale cîmpurilor energetice electromagnetice anormale din mediul actual şi reglează întregul sistem, accesînd sursa primordială a tuturor energiilor şi punînd puterea universului în slujba sănătăţii şi longevităţii umane.

Marele maestru în qi gong Hung Yi-Hsiang din Taiwan le spunea adesea elevilor săi: „Puteţi supravieţui 60 de zile fără să mîncaţi şi două săptămîni fără să beţi apă, dar nu supravieţuiţi decît cîteva minute dacă nu respiraţi”. Totuşi, în pofida acestui adevăr fundamental şi incontestabil, în prezent majoritatea oamenilor care iau măsuri pentru a-şi proteja sănătatea şi pentru a-şi prelungi viaţa îşi concentrează atenţia exclusiv asupra dietei şi nutriţiei. De asemenea, unii se preocupă de îmbunătăţirea calităţii apei pe care o beau, dar puţini acordă atenţie modului în care respiră şi se mişcă, acestea fiind mult mai importante pentru viaţă decît hrana sau apa. Qi gong este modalitatea cea mai rapidă, cea mai eficientă şi cea mai convenabilă de a corecta această deficienţă larg răspîndită în ceea ce priveşte sănătatea şi vindecarea.

Conform unei vechi scrieri chinezeşti, „apa care se mişcă nu bălteşte niciodată; balamalele care se mişcă nu ruginesc niciodată”. Acest principiu ilustrează două beneficii fundamentale ale practicării zilnice a qi gong-ului: menţinerea purităţii, echilibrului şi fluxului sîngelui şi altor fluide corporale vitale, care constituie aproape 80% din corpul uman, şi menţinerea articulaţiilor şi a tendoanelor active şi flexibile. Qi gong este o formă internă de exerciţiu, care combină respiraţia diafragmatică profundă cu mişcări line, lente, nesolicitante, care stimulează circulaţia tuturor fluidelor vitale prin corp, îndeosebi a sîngelui şi a limfei. Deoarece limfa nu are o pompă proprie, cum este inima pentru sînge, drenarea şi circulaţia sa prin corp depind în întregime de respiraţie şi de mişcările corporale. Cînd fluidele corporale stagnează din cauza respiraţiei inadecvate şi a mişcării insuficiente, în ţesuturi şi în celule se acumulează rapid reziduuri toxice, acide, care provoacă boli, degenerescenţă şi disconfort. Cînd fluidele corporale circulă liber, reziduurile sînt eliminate în permanenţă, oxigenul proaspăt şi substanţele nutritive sînt distribuite în tot corpul şi se menţine o stare echilibrată de sănătate, prelungindu-se astfel vitalitatea întregului organism. De asemenea, cînd articulaţiile sînt menţinute flexibile şi active prin mişcări ritmice ale membrelor, „balamalele” corpului nu ruginesc niciodată din cauza resturilor şi depozitelor toxice şi a ţesuturilor artritice.

Secretul obţinerii beneficiilor maxime pentru sănătate şi longevitate prin practicarea zilnică a qi gong-ului constă în realizarea unei sincronizări perfecte între mişcările corporale şi respiraţie; corpul trebuie să respecte ritmul impus de respiraţie. Respiraţia lentă, ritmică sincronizată cu mişcările lente, ritmice determină sistemul nervos autonom să intre imediat în starea vindecătoare coordonată de ramura parasimpatică. Acesta este circuitul odihnei şi recuperării sistemului nervos, opusul reacţiei de tip „luptă sau fugi” cauzată de stres, impulsionată de ramura parasimpatică (sau circuitul acţiunii), în care majoritatea oamenilor rămîn blocaţi perpetuu, zi şi noapte, din cauza stresului cronic.

Respiraţia sincronizată cu mişcările corpului activează mecanismele interne de vindecare, determinînd un biofeedback pozitiv între sistemul nervos şi sistemul imunitar. Cînd se află în acest mod de operare, creierul secretă neurotransmiţători specifici, numiţi neuropeptide, care sînt preluaţi de fluxul sangvin, realizîndu-se astfel comunicarea biochimică cu glandele sistemului imunitar, cărora li se semnalizează să secrete anumiţi hormoni şi enzime necesare neutralizării toxinelor, excreţiei deşeurilor celulare, reparării ţesuturilor deteriorate şi readucerii funcţiilor vitale ale corpului într-o stare sănătoasă de echilibru. La rîndul lor, hormonii vindecători proveniţi din sistemul endocrin stimulează creierul şi sistemul nervos să secrete în continuare neuropeptidele care activează reacţiile vindecătoare ale sistemului imunitar. Prin urmare, qi gong creează un ciclu continuu de biofeedback pozitiv, care permite corpului să se repare şi să se regenereze în mod natural, nu numai pe durata respectivei sesiuni de exerciţii, ci şi în intervalul de după fiecare şedinţă, cînd este menţinută o stare calmă, de relaxare şi de echilibru. După ce aţi determinat sistemul nervos şi cel imunitar să treacă în starea regenerativă de vindecare, în urma unei şedinţe de qi gong ce a avut loc dimineaţa, acestea vor continua să funcţioneze astfel pînă cînd un element anume vă induce o reacţie de stres, provocînd sistemul nervos să treacă în starea „luptă sau fugi”, dezactivînd reacţia imună. Ori de cîte ori se întîmplă acest lucru, puteţi determina cu uşurinţă sistemul nervos să reintre în starea calmă, vindecătoare, efectuînd timp de cîteva minute exerciţii de respiraţie lentă, profundă.

Respiraţia qi gong adecvată necesită implicarea diafragmei, pentru a introduce şi a scoate aerul din plămîni şi pentru a crea presiunea ritmică internă în piept şi în abdomen, care generează atît de multe beneficii terapeutice pentru întregul corp. Un singur ciclu respirator antrenat de diafragmă contribuie la circulaţia sangvină cu o forţă de pompare echivalentă cu patru bătăi ale inimii, iar beneficiile cumulate ale acestui tip de respiraţie diafragmatică prelungesc durata vieţii, diminuînd mult sarcina care îi revine inimii. De asemenea, acţiunea de pompare internă exercitată asupra diafragmei facilitează şi mişcarea nestingherită a fluidului limfatic, ajutînd corpul să dreneze canalele limfatice şi stimulînd circulaţia limfei prin întregul sistem. Pe măsură ce coboară în cavitatea abdominală, la fiecare inspiraţie, diafragma – unul dintre cei mai puternici muşchi ai corpului – efectuează un masaj profund, terapeutic al tuturor organelor interne, îndeosebi al rinichilor şi ficatului, stimulînd ieşirea sîngelui care stagnează în organe, prin presiunea exercitată de sus în jos de fiecare inspiraţie, şi atrăgînd un flux de sînge proaspăt oxigenat, odată cu diminuarea presiunii, în timpul expiraţiei. Diverse mişcări ale corpului direcţionează aceste presiuni interne către anumite organe, glande şi alte ţesuturi şi stimulează deplasarea energiei prin meridianele asociate acestora. Nici un alt tip de exerciţii nu aduce beneficii atît de profund regeneratoare pentru toate organele şi glandele şi nu produce atîta echilibru şi armonie în întregul sistem.

Qi gong oferă o mare varietate de alte acţiuni terapeutice cu impact profund, care protejează sănătatea şi prelungesc viaţa, iar beneficiile aduse de practicarea zilnică se multiplică în timp: cu cît exersaţi mai mult, cu atît experienţa dumneavoastră devine mai amplă, iar binefacerile se înmulţesc. Principalele avantaje pentru sănătate ale practicării zilnice a qi gong-ului sînt prezentate pe scurt în continuare.

Creierul şi sistemul nervos central

Practicarea qi gong-ului activează şi energizează cele 90 de procente din creierul uman care nu sînt folosite în mod normal şi produce în creierul practicanţilor adulţi şi vîrstnici aceleaşi frecvenţe şi tipare de undă esenţiale identificate de obicei la copii. S-a demonstrat că qi gong stimulează secreţia unor neurotransmiţători vitali, cum ar fi serotonina, dopamina şi colina, precum şi a endorfinelor. Cel mai important, qi gong intensifică microcirculaţia sîngelui şi a energiei la nivelul creierului, stimulînd astfel toate funcţiile cerebrale.

Sistemul imunitar

Qi gong stimulează corpul să producă globule roşii, globule albe şi celule T, intensificînd astfel reacţia imunitară în ansamblu. Totodată, inhibă eliberarea cortizolului şi a altor hormoni ai stresului la nivelul glandelor suprarenale. Scutul de energie protectoare (wei chi) care apără corpul devine tot mai puternic după fiecare şedinţă de qi gong, ocrotindu-l tot mai eficient de invazia energiilor anormale din mediu, cum ar fi radiaţiile sub formă de microunde şi cîmpurile electromagnetice dăunătoare.

Inima şi sistemul circulator

Practicarea zilnică a qi gong-ului diminuează în medie cu 15% efortul la care este supusă inima, beneficiile acestui fapt fiind cumulative. O serie de studii efectuate în Shanghai au arătat că qi gong este eficace în proporţie de peste 90% în reglarea şi prevenirea hipertensiunii la toate persoanele testate, iar protecţia pe care o oferă continuă atît timp cît exerciţiile sînt practicate zilnic.

Sistemul respirator

Practicarea regulată a qi gong-ului măreşte capacitatea plămînilor cu aproximativ 50% şi diminuează numărul mediu de cicluri respiratorii pe minut de la 15 la 5, efect care sporeşte în mare măsură eficienţa respiratorie şi conservă energia internă. După doar cîteva luni de practicare a exerciţiilor, flexibilitatea diafragmei creşte de la aproximativ 3 centimetri la 6-9 centimetri, facilitînd în mare măsură circulaţia sîngelui şi a energiei şi amplificînd forţa fiecărui ciclu respirator.

Sistemul digestiv

O şedinţă de qi gong stimulează secreţia pepsinei şi a altor enzime digestive în stomac, îmbunătăţind digestia şi facilitînd asimilarea substanţelor nutritive din alimente. Masajul profund la nivel intern exercitat asupra tuturor organelor digestive prin intermediul respiraţiei qi gong şi al mişcărilor corporale le îmbunătăţeşte eficienţa şi previne stagnarea digestiei.

Echilibrul acid/alcalin (pH-ul)

Respiraţia qi gong alcalinizează şi oxigenează rapid fluxul sangvin şi fluidele celulare din întregul corp, anihilînd excesul de aciditate cauzată de o dietă neechilibrată şi de stresul cronic şi măreşte aportul de oxigen la nivel celular. Excesul de aciditate şi insuficienţa oxigenului sînt principalii factori care precedă apariţia tuturor formelor de cancer; astfel, practicarea zi de zi a qi gong-ului este o măsură preventivă eficientă împotriva cancerului.

Protecţia antioxidantă

Qi gong saturează fluxul sangvin cu ioni negativi, asigurînd protejarea eficientă a întregului corp de către antioxidanţi. O şedinţă de exerciţii qi gong dublează secreţia de superoxid dismutază (SOD), cea mai puternică enzimă antioxidantă din organism. Prin urmare, practicarea zilnică a qi gong-ului facilitează detoxifierea continuă şi aduce beneficii regeneratoare la nivel celular.

Qi gong este uşor de învăţat şi de practicat, dar, pentru a vă bucura de toate beneficiile sale, trebuie să-l exersaţi adecvat şi regulat şi să acordaţi o atenţie sporită posturii corecte şi mişcărilor precise. În cazul în care corpul dumneavoastră efectuează mişcările fiecărui exerciţiu în timp ce gîndurile vă zboară altundeva, veţi profita mai puţin de vastul potenţial al qi gong-ului. În schimb, dacă vă concentraţi atenţia asupra a ceea ce face corpul şi dacă folosiţi respiraţia ca pe o punte de legătură între corp şi minte, veţi intra într-o stare dinamică de echilibru şi de armonie care vă sincronizează întregul sistem cu cele Cinci Energii Elementare (wu-shing) ale naturii, cu pulsul vibrant al Pămîntului, cu puterea radiantă a Soarelui, a Lunii şi a stelelor. Cînd practicaţi qi gong în mod corect, fiecare ciclu respirator rezonează cu puterile creatoare ale universului, pentru a vă proteja sănătatea, a vă stimula vitalitatea şi a vă prelungi viaţa.

Pentru sincronizarea fără cusur a respiraţiei cu mişcările corpului, necesară armonizării microcosmosului Umanităţii (sistemul energetic uman) cu macrocosmosul Cerului (cosmosul) şi al Pămîntului (natura) – Tripla Unitate a celor Trei Puteri, în alchimia internă taoistă –, încercaţi să vă amintiţi următoarele elemente la care să fiţi atenţi în timpul exerciţiilor:

• Pentru a vă împiedica mintea să rătăcească în timp ce practicaţi qi gong, concentraţi-vă atenţia asupra respiraţiei şi a mîinilor şi aveţi grijă ca mîinile să urmeze întotdeauna ritmul respiraţiei.

• Monitorizaţi-vă şi corectaţi-vă permanent postura: ţineţi gîtul drept, aliniat cu şira spinării; umerii să fie relaxaţi, iar pelvisul împins în faţă; genunchii să fie relaxaţi, iar greutatea să se sprijine pe partea din faţă a tălpii; ţineţi vîrful limbii apăsat pe cerul gurii, în spatele dinţilor de sus; relaxaţi maxilarul inferior şi gîtul.

• Inspiraţi şi expiraţi firesc – lent, calm şi relaxat –, fără să vă impuneţi un anumit ritm, iar corpul trebuie să urmeze îndeaproape ciclul respirator în timpul exerciţiilor.

• Respiraţi continuu, fără a face pauze la sfîrşitul inspiraţiilor şi expiraţiilor; lăsaţi respiraţia să-şi găsească propriul ritm natural, conform stării dominante din fiecare sesiune de exerciţii.

• Urmăriţi mereu cu mintea ce face corpul şi cum se desfăşoară respiraţia; concentraţi-vă mereu atenţia asupra acestor elemente. Ori de cîte ori vă gîndiţi la altceva, corpul şi mintea se desincronizează. În momentul în care simţiţi că se întîmplă acest lucru, nu vă mai focalizaţi atenţia asupra gîndurilor, ci asupra mîinilor şi străduiţi-vă să sincronizaţi mişcarea acestora cu respiraţia.

De fiecare dată cînd practicaţi qi gong şi aduceţi cele Trei Comori – corpul, respiraţia şi mintea – într-o stare echilibrată de sincronizare, cîmpul dumneavoastră personal de energie rezonează cu cîmpurile energetice mai ample ale naturii, ale planetei, ale sistemului solar şi ale stelelor; această rezonare armonică permite energiei să circule liber de la aceste surse macrocosmice în microcosmosul sistemului dumneavoastră energetic personal. Fiecare ciclu respirator pe care îl efectuaţi în starea dinamică a practicării qi gong-ului vă reîncarcă, vă reechilibrează, vă întinereşte întregul sistem şi vă conectează direct la puterea întregului univers.